Sten i skoen, aalborg DeFekt og Lige Højre. Der er utraditionelle listenavne nok at vælge imellem, når de nordjyske vælgere 16. november går til kommunalvalg. Udover de traditionelle partier og lokallister er der også en række lister, hvor én enkelt person stiller op. Det kræver, at de har kunnet samle 25 stillere, altså vælgere i den pågældende kommune, som anbefaler listen. I den store Aalborg Kommune er kravet dog 50 stillere. Henrik fra "Lige Højre" vil stå frit Det har blandt andre den 47-årige serviceleder Henrik Salomonsen fra Støvring formået. Han sidder i skolebestyrelsen på Karensmindeskolen og har her kæmpet for dels flere penge til skolen, dels at få sikret skolevejen. - Jeg synes ikke, jeg rigtigt er kommet nogen vegne i diskussionen med kommunen. Så i stedet for fortsat at kæmpe udefra prøver jeg nu at stille op i håb om, at jeg derved kan flytte noget, siger Henrik Salomonsen. Et af de andre punkter på hans valgprogram er, at Støvring bør have en helhedsplan, så byudviklingen ikke sker i enkeltbidder. Han kalder sin liste Lige Højre, men listen "er ikke højreorienteret, snarere midt i". Han har bevidst ikke tilsluttet sig noget valgforbund, for han vil stå frit, og han vil heller ikke pege på nogen borgmester. Ingen af dem, der er erklærede borgmesterkandidater, "er ret gode," synes han, men afviser selv at have ambitioner i den retning. Carsten mener, vi skal være ordentlige ved hinanden I Hjørring har den 57-årige lastbilchauffør Carsten Medum Andersen også opstillet en liste selv. Den hedder Hjørring for alle, og et af Carsten Medum Andersens væsentligste mål er, at vi skal være ordentlige ved hinanden. Carsten Medum Andersen er stærkt kritisk over for Hjørring Kommune og borgmester Arne Boelt (S), som han under ingen omstændigheder vil støtte et genvalg af, hvis han skulle komme i byrådet. Hvem han alternativt vil foretrække, har han intet bud på. I Aalborg har Ole Letort, 55 år og indehaver af et murerfirma, opstillet listen aalborg DeFekt. Han meldte sig for godt et år siden ind i Dansk Folkeparti for at sætte fokus "på alle de narrestreger og ulovligheder, Aalborg Kommune laver". Blandt meget andet mener han, at den kommunale parkeringsfond administreres forskelligt, alt efter hvem bygherren er. Ole Letort fortæller, at han var ved at blive opstillet til kommunalvalget for Dansk Folkeparti, men at "nogen" advarede partiets lokale ledelse om, at han var en ballademager. Han fik derfor, siger han, besked på, at han som kandidat ikke måtte ytre sig kritisk om kommunale forhold. - Det ville jeg ikke acceptere, så derfor meldte jeg mig i sidste uge ud af DF og opstillede min egen liste, siger han. Klima er vigtigst for Kristian I Thisted har Kristian Bro opstillet enkeltmands-listen med det usædvanlige navn Sten i skoen. Det var, fortæller den 68-årige kandidat, der driver en B&B i Thisted, byens turistchef, der en dag om ham sagde, at han "var en sten i skoen". Det tog han til sig og brugte som navn på listen, der har klima som et af de vigtigste punkter. Ikke, pointerer han, klimakrisen, men klimaet på kommunale arbejdspladser, hvor man, er han bange for, nogle steder "har en brug-og-smid-væk-kultur". Kristian Bro har uddannelser som tømrer, pædagog og lærer bag sig og bor i et hus, bygget af genbrugsmaterialer. Det er ikke første gang, han tager del i en kommunal valgkamp. I 2017 stillede han også op på sin egen liste, der dengang havde titlen Grøn liste, sandhed & retfærdighed. Listen fik 25 stemmer, og det rakte langt fra til et mandat. Det hører til de absolutte sjældenheder, at lister med én enkelt kandidat og uden et parti i ryggen får stemmer nok til at blive valgt.
De 973 kandidater til kommunalvalget i Nordjylland tæller også en række enkeltpersoner, der har opstillet deres egen liste.